b'\n_START_ARTICLE_\nPeter Madsen (oppfinner)\n_START_SECTION_\nBakgrunn\n_START_PARAGRAPH_\nPeter Madsen tilbrakte sine f\xc3\xb8rste \xc3\xa5r i vesle S\xc3\xa6by  s\xc3\xb8r for Kalundborg hos foreldrene Annie og kroverten Carl Madsen. Annie var mer enn 30 \xc3\xa5r yngre enn Carl og hadde tre s\xc3\xb8nner fra sine to f\xc3\xb8rste ekteskap. Da Madsen var 6 \xc3\xa5r, reiste Annie og tok s\xc3\xb8nnene med seg. Men det gikk ikke s\xc3\xa5 bra mellom Madsen og morens nye kj\xc3\xa6reste, og etter en stund vendte gutten tilbake til sin aldrende far._NEWLINE_Far og s\xc3\xb8nn delte en stor interesse for raketter, og Johannes Fischer som underviste i kjemi og fysikk ved skolen i H\xc3\xb8ng, husker fremdeles den ivrige ten\xc3\xa5ringen som spurte og grov om rakettbrennstoff i friminuttene. For Fischer dreide det seg mye om \xc3\xa5 advare gutten mot ukritisk testing av stoffene; men 3. mars 1986 sendte Madsen opp sin f\xc3\xb8rste rakett fra H\xc3\xb8ng. Den var litt mer enn en meter h\xc3\xb8y, basert p\xc3\xa5 det amerikanske masse\xc3\xb8deleggelsesv\xc3\xa5penet MX Peacekeeper, og bygget p\xc3\xa5 den gamle h\xc3\xb8velbenken p\xc3\xa5 farens verksted. Den n\xc3\xa5dde en h\xc3\xb8yde av 100 meter f\xc3\xb8r den stanset i luften og falt ned, uten at noen kom til skade. Madsen var kjent som litt av en nerd, han var ikke med p\xc3\xa5 klassefester og hadde nesten ingen kompiser. Hjemme, sammen med en skrantende far i 70-\xc3\xa5rene, m\xc3\xa5tte gutten ta seg av renhold, klesvask og matlaging. Til gjengjeld fordypet han seg i rakettvitenskap i en grad som vekket stor respekt. I 1987 kom Madsen inn p\xc3\xa5 videreg\xc3\xa5ende skole i  Kalundborg, og flyttet p\xc3\xa5 hybel der._NEWLINE_Faren hans d\xc3\xb8de i 1990. Madsen fortsatte \xc3\xa5 dyrke sin lidenskap, ble venner med fyrverkeriansvarlig i Tivoli i K\xc3\xb8benhavn; og han spurte ut ingeni\xc3\xb8rer om rakettbrennstoff og eksperimenterte med liv og sjel, uten \xc3\xa5 bry seg med at han ofte satte seg selv og omgivelsene i fare. Han ble medlem i DARK, rakettklubben i K\xc3\xb8benhavn, der de andre medlemmene ga opp \xc3\xa5 f\xc3\xb8lge med p\xc3\xa5 hans ville innfall. For dem var raketter en trivelig hobby; for Madsen var de selve livet. DARK-medlemmene tok til slutt helt avstand fra ham, og hevdet at \xc2\xabbare \xc3\xa5 si navnet hans utl\xc3\xb8ste sprinkleranlegget\xc2\xbb._NEWLINE_Madsen har aldri fullf\xc3\xb8rt noen formell utdanning, men tok kurs i sveising og en del av ingeni\xc3\xb8rutdanningen for \xc3\xa5 l\xc3\xa6re noe om ub\xc3\xa5ter. Han har greid seg ved hjelp av \xc3\xb8konomisk st\xc3\xb8tte fra personer, organisasjoner og virksomheter som ble tiltrukket av hans dyktighet, energi og store kunnskaper, og jernviljen til \xc3\xa5 gj\xc3\xb8re dr\xc3\xb8mmer og ville innfall om til virkelighet.\n_START_SECTION_\nEkteskap\n_START_PARAGRAPH_\nMadsen giftet seg i K\xc3\xb8benhavn r\xc3\xa5dhus i november 2011. Konen hans hadde arbeidet med film og hjulpet til p\xc3\xa5 Madsens verksted p\xc3\xa5 Refshale\xc3\xb8en. I februar 2018 ble det kjent at hun hadde forlatt ham. Madsen har selv forklart at han levde i et \xc2\xab\xc3\xa5pent ekteskap\xc2\xbb, noe som innebar at han hadde hatt seksuell omgang med andre kvinner om bord i ub\xc3\xa5ten.\n_START_SECTION_\nDrapssaken\n_START_PARAGRAPH_\nI august 2017 forsvant den svenske journalisten Kim Wall under en tur med en av Madsens undervannsb\xc3\xa5ter. Etter f\xc3\xb8rst \xc3\xa5 ha avgitt sprikende forklaringer til politiet, innr\xc3\xb8mmet Madsen at han hadde dumpet henne p\xc3\xa5 havet. Deler av liket hennes ble senere funnet ved kysten av Amager ved K\xc3\xb8benhavn. I oktober 2017 tilsto Madsen \xc3\xa5 ha partert liket av Wall, men nektet for \xc3\xa5 ha drept henne. I januar 2018 ble Madsen tiltalt for overlagt drap, likskjending og annet seksuelt forhold enn samleie av s\xc3\xa6rlig farlig karakter._NEWLINE_25. april 2018 ble Madsen enstemmig kjent skyldig for drap, annet seksuelt forhold enn samleie av s\xc3\xa6rlig farlig karakter, us\xc3\xb8mmelig omgang med lik, samt for brudd p\xc3\xa5 reglene om sikkerhet til sj\xc3\xb8s. Han ble d\xc3\xb8mt til livsvarig fengsel. Madsen anket dommen p\xc3\xa5 stedet, men straffen ble i ankesaken i september samme \xc3\xa5r opprettholdt. Han ble ogs\xc3\xa5 d\xc3\xb8mt til \xc3\xa5 betale 328\xc2\xa0246\xc2\xa0kroner til Walls foreldre, samt 150\xc2\xa0000\xc2\xa0kroner til Walls kj\xc3\xa6reste, noe som var i tr\xc3\xa5d med p\xc3\xa5talemyndighetens \xc3\xb8nsker.'